Ebbe Kalnæs (CD), 2001-06-01:
Nu må hr. Thulesen Dahl holde.
Det, der bliver sagt, passer simpelt hen ikke.
Vi ved jo godt, at det i den danske lovgivning er sådan, at vi kan udvise asylsøgere eller dem, der har fået opholdstilladelse, hvis det drejer sig om grov kriminalitet.
Det har vi vedtaget med et bredt flertal.
Vi taler om dem, der beriger sig, og det er det, der skal rammes først og fremmest.
Men når der er tale om mord, ved vi udmærket godt, at når sagen er færdigbehandlet, og retssagen er der osv., jamen så er der udvisningsgrundlag.
Det er én ting.
Det afgørende i det her er, at det er pop og pap af rang fra Dansk Folkeparti.
Og når jeg en gang imellem kalder Dansk Folkeparti for skrædderen - I ved ham fra »Kejserens nye klæder«, der forsøger at sælge noget, der ikke eksisterer - så er det her en af de mest klare forklaringer på det. Hvorfor tager man ikke det skridt, det værktøj, som kan fastholde folk, så man beskytter den danske befolkning og andre herboende, som skal lide under den adfærd, som de mennesker her har?
Jeg vil også gerne gøre honnør for de forhandlinger, der har været mellem regeringen, Venstre og De Konservative.
Og jeg vil gerne understrege, at jeg godt forstod hr. John Vinthers forklaring med hensyn til ændringsforslaget og den definitionsforskel, der var, og at ændringsforslaget var et fornuftigt bidrag til den samlede lovgivning.
Så vil jeg gerne understrege, at det er meget vigtigt, at Danmarks befolkning får at vide, hvad Dansk Folkeparti laver her.
Det er utrolig vigtigt.
Vi ved jo godt, hvad humlen i det her egentlig er.
Det er, at vi i perioder med topsituationer måske har haft mellem 150 og 200 fra SNG.
Vi ved også godt, at nogle af dem måske har fået finansieret deres flybillet af nogle, der sidder i baggrunden for at se, hvor meget de kunne nå at hugge på 3 måneder.
Vi ved udmærket godt, at hvis vi skal tale om at beskytte befolkningen, så skal vi beskytte folks hjem, ejendele og alle videomaskinerne i Nordsjælland.
Vi skal beskytte handlende osv., som bliver udsat for det her.
Men det, der er det meget vigtige at sige i denne sammenhæng,
er, at vi jo ikke kan vide, om der blandt folk fra SNG eller andre steder, hvor der er den tendens, er folk, som reelt har brug for en ordentlig asylsagsbehandling.
Men det er ikke alene konventioner.
Det er bare et spørgsmål om ret og rimelighed og sund fornuft, at der selvfølgelig blandt mennesker, hvor nogle udnytter situationen, kan være nogle, som har brug for beskyttelse og en ordentlig sagsbehandling.
Hvad gør vi så?
Vi laver nu et værktøj, og SF's ordfører har jo ret: I øjeblikket er der stort set ikke nogen af dem.
Stramningerne har virket meget godt på en række områder
tidligere.
Men vi laver nu et værktøj, der gør, at vi også i fremtiden kan udøve den omsorg for den danske befolkning, udøve den omsorg over for herboende af anden etnisk oprindelse, som vi normalt kalder det, så de ikke skal belastes af, at der skabes et unuanceret billede med fede generaliseringer. Så danskerne skal vide i dag, og de skal vide det
sommeren over, at Dansk Folkeparti, som normalt taler stramninger, afviser et værktøj til, at vi kan fastholde mennesker i deres behandlingsperiode, og derved beskytte og drage omsorg for andre mennesker, både danskere og herboende. Jeg synes, det er et mærkværdigt svigt af dimensioner.
Jeg vil slet ikke tage stilling til, hvad Dansk Folkeparti
gerne ville af yderligere stramninger eller inhumane ting; men at man ikke rent parlamentarisk, rent fornuftmæssigt kan tage det her skridt på vejen med et gedigent stykke værktøj til at fastholde mennesker, som har en fuldkommen urimelig adfærd, mens vi behandler deres sager fair og retfærdigt, er fuldkomment uforståeligt.